KOMMISSIONENS BESLUTNING

af 6. december 1999

om ophævelse af beslutning 1999/356/EF om midlertidig suspension af indførsel af jordnødder og bestemte jordnøddeprodukter, som stammer fra jordnødder, der har oprindelse i eller er afsendt fra Ægypten

(meddelt under nummer K(1999) 4232)

(EØS-relevant tekst)

(2000/49/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 93/43/EØF af 14. juni 1993 om levnedsmiddelhygiejne(1), særlig artikel 10, stk. 1,

efter samråd med medlemsstaterne, og

ud fra følgende betragtninger:

(1) Kommissionens beslutning 1999/356/EF af 28. maj 1999 om midlertidig suspension af indførsel af jordnødder og bestemte jordnøddeprodukter, som stammer fra jordnødder, der har oprindelse i eller er afsendt fra Ægypten(2), gælder indtil den 1. december 1999 og bør ophæves;

(2) det er blevet konstateret at jordnødder, der har oprindelse i Ægypten eller er afsendt derfra, er stærkt forurenet med aflatoksin B1; stikprøver har vist en alvorlig og gentagen aflatoksinforurening i jordnødder, der har oprindelse i Ægypten eller er afsendt derfra;

(3) Den Videnskabelige Komité for Levnedsmidler har udtalt, at aflatoksiner, navnlig aflatoksin B1, er kræftfremkaldende stoffer der selv i lave doser kan forårsage leverkræft, og at de er genotoksiske;

(4) Kommissionens forordning (EF) nr. 1525/98(3) om ændring af forordning (EF) nr. 194/97 indeholder grænseværdier for bestemte forurenende stoffer, navnlig aflatoksiner i levnedsmidler; stikprøver af jordnødder, der har oprindelse i Ægypten eller er blevet afsendt derfra, har vist en stærk overskridelse af disse grænseværdier; grænseværdierne for aflatoksin B1 i malede nødder, som er beregnet til direkte forbrug, og nødder, der sorteres eller bearbejdes yderligere, er i denne forordning fastsat til henholdsvis 2 og 8 ppb (parts pr. billion); der er i jordnødder fra Ægypten konstateret en forurening med aflatoksin B1 på helt op til 485 ppb;

(5) Ægypten er storeksportør af jordnødder til Fællesskabet, og risikoen for, at Fællesskabets befolkning får jordnødder eller jordnøddeprodukter, der er forurenet med aflatoksin, er en alvorlig trussel mod dens sundhed;

(6) en undersøgelse af hygiejneforholdene i Ægypten har vist, at både hygiejnen og jordnøddernes sporbarhed skal forbedres; de ægyptiske myndigheder har givet tilsagn om at foretage forbedringer i forbindelse med især fremstilling, håndtering, sortering, forarbejdning, emballering og transport; jordnødder eller jordnøddeprodukter, som stammer fra Ægypten eller er afsendt derfra, bør derfor underkastes særlige betingelser for at sikre et højt sundhedsbeskyttelsesniveau;

(7) jordnødderne og jordnøddeprodukterne skal være fremstillet, sorteret, håndteret, forarbejdet, emballeret og transporteret i overensstemmelse med god hygiejnepraksis; aflatoksin B1-niveauet og det samlede aflatoksinindhold skal konstateres i prøver, som tages af det pågældende parti, umiddelbart før det forlader Ægypten;

(8) de ægyptiske myndigheder skal lade hvert parti jordnødder, som har oprindelse i Ægypten eller afsendes derfra, ledsage af dokumentationsmateriale om fremstillings-, sorterings-, håndterings-, forarbejdnings-, emballerings- og transportforholdene og om resultatet af laboratorieanalyser, der viser partiets aflatoksin B1-niveau og dets samlede aflatoksinindhold;

(9) i Fællesskabets importhavne skal jordnøddepartier, som har oprindelse i Ægypten eller er afsendt derfra, underkastes systematiske analyser for at fastslå jordnøddernes forurening med aflatoksin B1 og deres samlede aflatoksinindhold -

VEDTAGET FØLGENDE BESLUTNING:

Artikel 1

1. Medlemsstaterne kan indføre:

- jordnødder under KN-kode 1202 10 90 med skal eller 1202 20 00 afskallede, også knuste, eller

- ristede jordnødder under KN-kode 2008 11 92 (i pakninger af nettovægt over 1 kg) eller 2008 11 96 (ikke over 1 kg)

som har oprindelse i Ægypten eller er afsendt derfra og er beregnet til anvendelse som levnedsmiddel eller levnedsmiddelingrediens, hvis hvert parti ledsages af resultaterne af officielle prøver og analyser og af sundhedsattesten i bilag I i udfyldt og underskrevet stand og bekræftet af en repræsentant for Det Ægyptiske Landbrugsministerium.

2. Partierne må kun importeres til Fællesskabet via et af indførselsstederne i bilag II.

3. Hvert parti identificeres ved hjæelp af et kodenummer, som svarer til nummeret på resultatet af de officielle prøver og analyser og på den sundhedsattest som omtales i stk. 1.

4. Medlemsstaterne kontrollerer de importerede partiers ledsagende dokumenter for at sikre, at de forskrifter for sundhedsattest og prøveresultater, som omtales i stk. 1, er overholdt.

5. Medlemsstaterne foretager systematiske prøver og analyser af de importerede partier for at påvise aflatoksin B1 og samlet aflatoksinindhold, før partierne frigives til afsætning fra Fællesskabets importhavne, og underretter Kommissionen om disse analysers resultat.

Artikel 2

Denne beslutning genbehandles inden den 30. november 2000 for at afgøre, om de særlige betingelser i artikel 1 giver Fællesskabet et tilstrækkeligt sundhedsbeskyttelsesniveau. Det skal ved genbehandlingen også afgøres, om der stadig er behov for disse særlige betingelser.

Artikel 3

Beslutning 1999/356/EF ophæves.

Artikel 4

Medlemsstaterne træffer de importforanstaltninger, som er nødvendige for at efterkomme denne beslutning. De underretter Kommissionen herom.

Artikel 5

Denne beslutning er rettet til medlemsstaterne.

Udfærdiget i Bruxelles, den 6. december 1999.

På Kommissionens vegne

Erkki LIIKANEN

Medlem af Kommissionen

(1) EFT L 175 af 19.7.1993, s. 1.

(2) EFT L 139 af 2.6.1999, s. 32.

(3) EFT L 201 af 17.7.1998, s. 4.

BILAG I

>PIC FILE= "L_2000019DA.004802.EPS">

BILAG II

Liste over indførselssteder, hvorigennem jordnødder eller jordnøddeprodukter, som har oprindelse i Ægypten eller er afsendt derfra, kan importeres til Det Europæiske Fællesskab

>TABELPOSITION>